**Seletuskiri Vabariigi Valitsuse protokollilise otsuse eelnõu juurde, mis käsitleb meediateenuste seaduse sätestatud puudega inimeste audiovisuaalmeedia teenustele ligipääsu regulatsiooni rakendamise analüüsi**

Protokollilise otsuse eelnõuga võtab Vabariigi Valitsus teadmiseks meediateenuste seaduse §  653 alusel koostatud puudega inimeste audiovisuaalmeedia teenustele ligipääsu regulatsiooni rakendamise mõjude järelhindamise aruande ja teeb otsuse esitada see Riigikogule.

Järelhindamise aruanne esitatakse Vabariigi Valitsusele meediateenuste seaduse §  653 alusel ning kooskõlas Vabariigi Valitsuse 22. detsembri 2011. a määruse nr 180 „Hea õigusloome ja normitehnika eeskiri“ (HÕNTE) § 1 lõikega 7 ja Vabariigi Valitsuse 13. jaanuari 2011. a määruse nr 10 „Vabariigi Valitsuse reglement“ § 21 lõikega 1.

Meediateenuste seaduse §  653 kohaselt oli Kultuuriministeeriumi ülesanne teha koostöös Tarbijakaitse- ja Tehnilise Järelevalve Ametiga (TTJA) hiljemalt 2024. aastal meediateenuste seaduse §-s 23 sätestatud puudega inimeste audiovisuaalmeedia teenustele ligipääsu regulatsiooni rakendamise järelhindamine. HÕNTE kohaselt tuleb pärast mõjude järelhindamise aruande koostamist esitada see Vabariigi Valitsusele ja reglemendi § 21 lõikes 1 sätestatud korras Riigikogule. Aruande koostanud ministeeriumil tuleb nimetatud aruanne saata ka puudutatud huvirühma esindajale ja Justiits- ja Digiministeeriumile.

Järelhindamise aruande aluseks oli meediateenuste osutajate poolt TTJA-le esitatud ligipääsetavuse tegevuskavad ja andmed nende täitmise kohta. Tegevuskavadele ja andmetele tuginedes hinnatakse teleprogrammides ja osalt ka tellitavates audiovisuaalmeedia teenustes rakendatud meetmeid ning nende mõju ja tulemuslikkust. Samuti käsitleti analüüsis seni tehtut ka Riigikantselei Ligipääsetavuse rakkerühma audiovisuaalmeedia arutelude lõppraportis sõnastatud eesmärkide vaates.

Aruandes on toodud ka kokkuvõte huvirühmade (Eesti Puuetega Inimeste Koda, Eesti Pimedate Liit, Eesti Vaegkuuljate Liit ja Eesti Kurtide Liit) tagasisidest.

Järelhindamise aruanne avalikustatakse Kultuuriministeeriumi veebilehel. Aruanne on edastatud teadmiseks Justiits- ja Digiministeeriumile ning puudutatud partneritele ja huvigruppidele.

Järelhindamise aruande on koostanud Kultuuriministeeriumi kunstide osakonna meedianõunik Andres Jõesaar (andres.joesaar@kul.ee) ja selle koostamises on osalenud Kultuuriministeeriumi õigus- ja haldusosakonna õigusnõunik Külli Siim (kylli.siim@kul.ee). Vabariigi Valitsuse protokollilise otsuse eelnõu ja selle seletuskiri on koostatud Kultuuriministeeriumis.